b'\n_START_ARTICLE_\nVeronika Deseni\xc5\xa1ka (Jur\xc4\x8di\xc4\x8d)\n_START_SECTION_\n1. dejanje\n_START_PARAGRAPH_\nNa Desenicah \xc4\x8dakajo gosta, mogo\xc4\x8dnega Fridriha Celjskega. Janko Celjanov ne mara, rad bi za ta \xc4\x8das od\xc5\xa1el z gradu, vendar mu Deseni\xc5\xa1ki brani, pregovarja ga tudi Veronika, ki ima Janka sicer rada, a ji je pusto in hrepeni po veselem, bogatem \xc5\xbeivljenju. Fridrih je pri\xc5\xa1el v zakotne Desenice na pro\xc5\xa1njo svojega prijatelja Sote\xc5\xa1\xc4\x8dana; ta bi se rad o\xc5\xbeenil z Veroniko, zato naj jo Fridrih povabi v Kr\xc5\xa1ko, v slu\xc5\xbebo svoji \xc5\xbeeni Elizabeti. Toda ko Fridrih Veroniko zagleda, mu je tako v\xc5\xa1e\xc4\x8d, da jo povabi s seboj. Veronika ponudbo kljub Jankovim svarilom vesela sprejme.\n_START_SECTION_\n2. dejanje\n_START_PARAGRAPH_\nLjubosumni Sote\xc5\xa1\xc4\x8dan izda Hermanu Fridrihovo ljubezen in Herman, ki se ne bi rad zameril hrva\xc5\xa1kemu plemstvu, uka\xc5\xbee sinu, naj dekle nemudoma po\xc5\xa1lje domov. Vendar se Fridrih, ki \xc5\xbeene ne mara, Veroniki ne more odre\xc4\x8di, prosi jo, naj se preseli na grad Ostrovec, kamor jo bo pospremil sam. Zaljubljena Veronika pristane, a br\xc5\xbe se zave, da ne ravna prav, in ko se prav takrat pojavi Janko, se odlo\xc4\x8di, da se bo z njim vrnila domov. Fridrih, ki je bil njun pogovor sli\xc5\xa1al, sku\xc5\xa1a Janka oblastno pregnati, Janko potegne me\xc4\x8d in v boju je Celjski ranjen. To Veroniko tako pretrese, da se zave svoje ljubezni; odkloni Jankovo pomo\xc4\x8d in ostane, da bi stregla ljubemu.\n_START_SECTION_\n3. dejanje\n_START_PARAGRAPH_\nPo smrti bolehne \xc5\xbeene se je Fridrih na skrivaj poro\xc4\x8dil z Veroniko, skupaj \xc5\xbeivita na Ostrovcu. Veronika je sre\xc4\x8dna, toda \xc4\x8duti, da skrivanje te\xc5\xbei oba, zato Fridriha prosi, naj obelodani njuno zvezo. A Fridrih se boji oblastnega o\xc4\x8deta, zlasti njegove gro\xc5\xbenje, da bo prvorojenstvo predal drugemu sinu, Hermanu. Tedaj najavijo prihod starega Celjana. Veronika ho\xc4\x8de pogumno stopiti predenj, toda Fridrih ji uka\xc5\xbee, naj se skrije in Veronika mora ho\xc4\x8de\xc5\xa1 no\xc4\x8de\xc5\xa1 ubogati. Herman bi sina rad znova o\xc5\xbeenil, seveda po interesih hi\xc5\xa1e in rodu, in njegovih ugovorov no\xc4\x8de niti poslu\xc5\xa1ati; ali bo ubogal ali pa ... Medtem Sote\xc5\xa1\xc4\x8dan izve, da je Fridrih z Veroniko poro\xc4\x8den, in Herman pobesni: poroka ni veljavna, sin naj takoj in za zmeraj prekine zvezo z deseni\xc5\xa1ko bera\xc4\x8dico, sicer ga po\xc5\xbeene od doma! Fridrih se ukloni, a v svojem slabi\xc5\xa1tvu Veroniki ne zmore povedati resnice. Herman dekletu surovo sporo\xc4\x8di svoj ukaz, sina odpelje, njo pa pusti pod nadzorom Sote\xc5\xa1\xc4\x8dana.\n_START_SECTION_\n4. dejanje\n_START_PARAGRAPH_\nJanko je bil zastavil svoje \xc5\xbeivljenje, da je Veroniko re\xc5\xa1il z Ostrovca, zdaj be\xc5\xbeita domov. Toda Veronika ho\xc4\x8de v Celje, zvedeti mora, ali jo mo\xc5\xbe \xc5\xa1e ljubi ali ne, brez te gotovosti ne more \xc5\xbeiveti. Tako milo prosi, da Janko popusti. Sote\xc5\xa1\xc4\x8dan poro\xc4\x8da Hermanu o Veronikinem begu, pri katerem da ji je gotovo pomagal Fridrih. Herman skli\xc4\x8de gospodo, pred vsemi razdedini nepokornega sina in ga kot ujetnika po\xc5\xa1lje v Budimpe\xc5\xa1to; \xc5\xa1e to uro, morajo na pot! Tedaj pride Veronika; vso krivdo vzame nase in prosi usmiljenja za Fridriha. Toda Herman je tr\xc5\xa1i od kamna, dekle veli nagnati z gradu, ne da bi jo poslu\xc5\xa1al. Ko pa hip zatem izve, da se je sin Herman smrtno ponesre\xc4\x8dil, pobesni v sovra\xc5\xa1tvu: Veronika je kriva, coprnica je, ki podira njegov rod - za njo, na grmado mora!\n_START_SECTION_\n5. dejanje\n_START_PARAGRAPH_\nObravnava zoper Veroniko je kon\xc4\x8dana, sodi\xc5\xa1\xc4\x8de se umakne, da bi sklepalo o sodbi. Tedaj se v dvorano prerine Janko in zabrusi Hermanu, da je podkupil pri\xc4\x8de, da je okrutne\xc5\xbe in tiran. Herman ga uka\xc5\xbee prijeti, Veronika pa, da bi re\xc5\xa1ila prijatelja, edinega, ki ji je \xc5\xa1e ostal, javno izpove, da je res \xc4\x8darovnica. Janko je v boju s stra\xc5\xbearji smrtno ranjen, umre v zavesti, da bo ljubljena kmalu pri\xc5\xa1la za njim. Sodi\xc5\xa1\xc4\x8de Veroniko sicer oprosti, a ker je sama priznala \xc4\x8darovni\xc5\xa1tvo, Herman sodbo razveljavi in dekle obsodi na smrt. Veronika izpove, da rada umrje, saj je vsem prina\xc5\xa1ala le nesre\xc4\x8do. A Herman, ki jo je \xc5\xbertvoval svojemu o\xc5\xa1abnemu imenu, s tem ne bo re\xc5\xa1il svoje rodovine - pride dan, ko bodo rekli: grofje Celjski so bili, a jih ne bo nikdar ve\xc4\x8d. Preklet je on in njegova slava!'